TFEXถกรับวิกฤต
โบรกเกอร์เสนอมาตรการพิเศษขยายเวลาวันหยุดอิงตลาดต่างประเทศ
25 เม.ย. 2556

โบรกเกอร์เสนอมาตรการพิเศษขยายเวลาวันหยุดอิงตลาดต่างประเทศ
โบรกเกอร์เสนอให้ฟิวเจอร์สอ้างอิงราคาโลก ขยายเวลาซื้อขาย และวันหยุดอิงต่างประเทศ
นางเกศรา มัญชุศรี กรรมการผู้จัดการ บริษัท ตลาดสัญญาซื้อขายล่วงหน้า (ประเทศไทย) หรือ TFEX เปิดเผยว่า ในสัปดาห์หน้า TFEX จะมีการประชุมหารือกับโบรกเกอร์ (บริษัทสมาชิก) ใน TFEX เพื่อหาแนวทางปฏิบัติเป็นมาตรการพิเศษเพื่อรับมือกับวิกฤตในอนาคต ภายหลังได้รับบทเรียนเมื่อวันหยุดยาวช่วงสงกรานต์ ราคาทองคำปรับตัวลดลงแรง เมื่อกลับมาซื้อขายราคาลงแรงกระทบมูลค่าหลักประกัน 
สำหรับประเด็นที่จะมีการหารือกันเพื่อกำหนดเป็นมาตรการพิเศษและจะใช้ในยามวิกฤต อาทิ การปรับอัตราหลักประกันให้มีผลบังคับใช้ให้ทันท่วงทีกับราคาสินค้าอ้างอิงที่เปลี่ยนแปลงอย่างรวดเร็ว และการขอให้โบรกเกอร์รายงานข้อมูลลูกค้าที่ถูกเรียกหลักประกันเพิ่ม (คอลมาร์จิน) และมูลค่าหลักประกันต่ำกว่าระดับที่กำหนดจนต้องถูกบังคับขาย (ฟอร์ซเซล) มายัง TFEX ด้วย จากปกติทางสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) จะเป็นผู้ทำหน้าที่ดูแลโบรกเกอร์สมาชิก แต่เพื่อให้ทาง TFEX ได้ทราบถึงสถานการณ์โดยรวม เพราะเกรงว่าหากลูกค้ารายใหญ่มีการผิดนัดชำระหนี้ อาจจะกระทบต่อฐานะของโบรกเกอร์ได้ 
ทั้งนี้ จะมีการหารือกับบริษัทสมาชิก โดยมีข้อเรียกร้องจากบริษัทสมาชิกบางรายให้ TFEX ขยายระยะเวลาการซื้อขายของฟิวเจอร์สที่มีราคาสินค้าอ้างอิงกับราคาตลาดโลกในช่วงกลางคืนออกไปอีก จากเดิมที่ปิดซื้อขายเวลา 23.30 น. ให้ใกล้เคียงกับตลาดโลก ขณะเดียวกันยังเสนอให้ฟิวเจอร์สเหล่านี้มีวันหยุดการซื้อขายตรงกับตลาดต่างประเทศอีกด้วย
นางเกศรา กล่าวว่า ในเรื่องของการขยายเวลาซื้อขายนั้น ทาง TFEX มองว่ายังไม่ใช่จังหวะเหมาะสมที่จะพิจารณาหรือดำเนินการในปีนี้ เพราะอยู่ระหว่างการปรับปรุงระบบการซื้อขาย ซึ่งจะแล้วเสร็จในปี 2557 ดังนั้นหากทำในปีนี้จะเป็นการลงทุนที่ซ้ำซ้อน 
นายธนรัชต์ พสวงศ์ กรรมการผู้จัดการ บริษัท ฮั่วเซ่งเฮง โกลด์ ฟิวเจอร์ส กล่าวว่า โดยปกติจะมีการแนะนำให้ลูกค้าวางเงินเกิน 1 เท่า ของมูลค่าหลักประกันของโกลด์ฟิวเจอร์ส นอกจากจะไม่ทำให้ลูกค้าเสียเวลาในการเติมเงินเมื่อราคาทองปรับตัวผิดทิศทางจากที่ได้ลงทุนแล้ว ในกรณีราคาทองคำเป็นไปตามทิศทางที่ลงทุน ลูกค้าก็สามารถซื้อสัญญาเพิ่มได้ทันที โดยไม่เป็นภาระเรื่องโอนเงินเพิ่มอีก 
อย่างไรก็ตาม สถานการณ์ราคาทองคำที่ปรับตัวลดลงจนทำให้ประชาชนแห่ซื้อทองคำแท่งและรูปพรรณจนทางฮั่วเซ่งเฮงต้องเพิ่มกำลังการผลิตอีก 4050% หรือ 3,000 เส้นต่อวัน เป็น 5,000 เส้นต่อวัน โดยการขายหน้าร้าน 65% เป็นการขายทองคำแท่ง และอีก 35% เป็นการขายทองคำรูปพรรณ
“ราคาทองลดลงทำให้ประชาชนที่นิยมใช้ทองคำเป็นเครื่องประดับแห่มาซื้อทองคำมากขึ้น ซึ่งทางเราก็เร่งการผลิต และมีข้อกังวลว่าหากราคาทองคำปรับลดลงอีก จะยิ่งทำให้คนมาซื้อเพิ่ม” นายธนรัชต์ กล่าว
นายธนรัชต์ กล่าวว่า สิ่งที่ทำได้คงจะสต๊อกทองคำให้ได้มากที่สุด โดยเหตุการณ์เหล่านี้ถือว่าไม่เคยเกิดขึ้นในรอบ 21 ปี
ด้านราคาทองคำในตลาดโลกได้กลับมาเคลื่อนไหว 1,4201,425 เหรียญสหรัฐต่อออนซ์ อีกครั้งหลังจากได้รับแรงกดดันจากตัวเลขเศรษฐกิจของจีนและยุโรปออกมาไม่ดีนัก